S-389/2017

Mál þetta, sem dómtekið var 16. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 24. október síðastliðinn, á hendur H-kvk-þgf R-kvk-þgf H-kvk-þgf, kt. 000000-0000, Hamraborg 32 í Kópavogi, „fyrir eftirfarandi brot:

I.

Þjófnaði, með því að hafa:

1. Miðvikudaginn 4. janúar 2017 í Hraunbergsapóteki, Hraunbergi 4 í Reykjavík, stolið sokkapari og húfu, samtals að verðmæti kr. 2.489. [...]

2. Föstudaginn 24. febrúar 2017, [...] í verslun Stillingar annars vegar að Bíldshöfða 10, Reykjavík og hins vegar að Bæjarhrauni 10, Hafnarfirði, stolið vasaljósi að verðmæti kr. 17.000 og hreinsivél fyrir bílaáklæði að verðmæti kr. 30.000, allt samtals að verðmæti kr. 47.000. [...]

3. Föstudaginn 7. apríl 2017 í verslun Lyfju, Nýbýlavegi 4 í Kópavogi, stolið snyrtivörum, samtals að áætluðu verðmæti kr. 46.007. [...]

4. Mánudaginn 4. september 2017 í verslun Hagkaups, Fitjum í Reykjanesbæ, stolið sjö ilmvat[n]sglösum, samtals að verðmæti kr. 55.673 og skömmu síðar sama dag í verslun Lyfju, Krossmóum 4 í Reykjanesbæ, stolið tveimur ilmvatnsglösum, samtals að verðmæti kr. 26.358, allt samtals að verðmæti kr. 82.031. [...]

Teljast brot þessi varða við 244. gr. almennra hegningarlaga nr. 19/1940.

II.

Umferðarlagabrot, með því að hafa mánudaginn 5. júní 2017, ekið bifreiðinni [...], óhæf til að stjórna henni örugglega vegna áhrifa ávana- og fíkniefna (í blóði mældist amfetamín 215 ng/ml), svipt ökurétti, um Breiðholtsbraut í Reykjavík, þar sem hún missi stjórn á bifreiðinni og hafnaði á umferðarskilti við Nýbýlabrú, þar sem lögregla hafði afskipti af henni. [...]

Telst brot þetta varða við 1., sbr. 2. mgr., 45. gr. a, 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

Þess er krafist að ákærða verði dæmd til refsingar og til greiðslu alls sakarkostnaðar, og til sviptingar ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Um málsatvik er skírskotað til framangreindrar ákæru.

Fyrir dómi neitaði ákærða sakargiftum að hluta, en játaði að öðru leyti skýlaust sök. Í kjölfarið lýsti sækjandi því yfir að fallið væri frá sakargiftum að því leyti sem ákærða neitaði sök. Að svo búnu var farið með mál þetta að hætti 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærðu, sem ekki er talin ástæða til að draga í efa að sé sannleikanum samkvæm, að hún hafi gerst sek um þá háttsemi sem saksókn á hendur henni tekur til samkvæmt framansögðu, sbr. framangreint brottfall sakargifta. Er háttsemin réttilega heimfærð til refsiákvæða í ákæru. Ákærða hefur því unnið sér til refsingar.

Ákærða krefst vægustu refsingar sem lög leyfa og að ökuréttarsvipting hennar verði markaður fimm ára tími. Þá gerir skipaður verjandi hennar kröfu um þóknun sér til handa.

Samkvæmt því sem greinir á sakavottorði hefur ákærðu frá og með árinu 2011 í ellefu tilvikum verið gerð refsing. Með dómi 1. apríl það ár var hún dæmd í þrjátíu daga fangelsi, skilorðsbundið til tveggja ára, fyrir þjófnaðarbrot, fjársvik, akstur án gildra ökuréttinda, auk brota gegn 1. mgr. 60. gr. og 1. mgr. 64. gr. umferðarlaga. Með dómi 28. október sama ár var hún dæmd í sextíu daga fangelsi, skilorðsbundið til tveggja ára, fyrir þrjú þjófnaðarbrot sem hún framdi 10., 13. og 18. apríl 2011. Var refsing samkvæmt skilorðsdómnum frá 1. apríl sama ár tekin upp og ákærðu dæmd refsing í einu lagi. Þessi dómur mun hafa verið birtur ákærðu 18. nóvember 2011. Með dómi 29. mars 2012 var hún sakfelld fyrir þjófnaðarbrot, sem hún framdi 16. nóvember 2011, en henni ekki gerð sérstök refsing. Með dómi 8. nóvember 2012 var hún dæmd í fjögurra mánaða fangelsi, skilorðsbundið til tveggja ára, fyrir tvo þjófnaði, en með öðru því broti, rauf hún skilorð dómsins frá 28. október 2011 og var refsing þess dóms tekin upp og henni dæmd refsing í einu lagi. Vegna hins brotsins var henni gerður hegningarauki við dóminn frá 28. október 2011. Með dómi frá 28. nóvember 2012 var hún dæmd í þriggja mánaða fangelsi, skilorðsbundið til þriggja ára fyrir þjófnað sem hún viðhafði 12. janúar 2012. Var hún með því broti talin hafa rofið skilorðs dómsins frá 28. október 2011 og var refsing þess dóms tekin upp og ákærðu dæmd refsing í einu lagi. Með dómi 16. janúar 2014 var hún dæmd í sex mánaða fangelsi, skilorðsbundið til þriggja ára, fyrir þjófnað sem hún viðhafði 27. ágúst 2013. Með brotinu rauf hún skilorð dómanna frá 8. og 28. nóvember 2012 og var refsing þeirra dóma tekin upp og ákærðu gerð refsing í einu lagi. Með dómi 7. júlí 2014 var hún dæmd í níu mánaða fangelsi, þar af sex mánuði skilorðsbundið til þriggja ára, fyrir fimm þjófnaði sem hún viðhafði á tímabilinu 26. október 2013 til 20. febrúar 2014. Vegna þriggja þessara brota var henni dæmdur hegningarauki við dóminn frá 16. janúar 2014, en með tveimur brotanna rauf hún skilorð þess dóms. Var refsing dómsins tekin upp og ákærðu dæmd refsing í einu lagi. Með dómi 23. febrúar 2015 var hún dæmd í fimmtán mánaða fangelsi, þar af tólf mánuði skilorðsbundið til þriggja ára, fyrir tólf þjófnaðarbrot sem hún framdi á tímabilinu 8. maí til 7. september 2014. Vegna fjögurra þessara brota var henni gerður hegningarauki við dóminn frá 7. júlí það ár, en með átta brotanna rauf hún skilorð dómsins frá 7. júlí það ár og var refsing þess dóms því tekin upp og ákærðu dæmd refsing í einu lagi. Með dómi 13. september á síðasta ári var hún dæmd í þrettán mánaða fangelsi og svipt ökurétti í eitt ár frá þeim degi, fyrir þjófnað sem hún viðhafði 3. september 2015, að aka undir áhrifum ávana- og fíkniefna, án gildra ökuréttinda og án þess að nota öryggisbelti. Umferðarlagabrotin framdi hún á tímabilinu 3. desember 2015 til 4. júní á síðasta ári. Með brotum sínum því máli rauf hún skilorð dómsins frá 23. febrúar 2015 og var refsing þess dóms tekin upp og ákærðu gerð refsing í einu lagi. Með sátt hjá lögreglustjóra 24. mars á þessu ári, samþykkti hún sektargreiðslu, fyrir að aka svipt ökurétti 25. nóvember á síðasta ári. Með annarri þess háttar sátt 6. maí síðastliðinn, samþykkti hún sektargreiðslu og sviptingu ökuréttar í tvö ár frá 13. september á þessu ári að telja, fyrir að aka svipt ökurétti undir áhrifum ávana- og fíkniefna, en þau brot framdi hún 4. nóvember á síðasta ári.

Ákærða hefur verið samvinnuþýð í málinu, hvort tveggja á rannsóknarstigi og fyrir dómi, og er það virt henni til málsbóta. Á hinn bóginn er til þess að líta að hún er nú sakfelld fyrir fjögur þjófnaðarbrot og að hún hefur ítrekað verið dæmd fyrir slík brot, sbr. 255. gr. almennra hegningarlaga nr. 19/1940. Þá hefur hún tvívegis áður sætt refsingu fyrir að fyrir að aka undir áhrifum ávana- og fíkniefna, en um brot hennar fyrir að aka svipt ökurétti fer með vísan til þess, hvenær fyrri brot hennar af því tagi voru framin, líkt og henni hafi einu sinni áður verið gerð refsing fyrir slík brot. Þjófnaðarbrotin í fyrstu tveimur ákæruliðunum í máli þessu, framdi hún áður en hún gekkst undir framangreinda sátt hjá lögreglustjóra 24. mars á þessu ári, en þjófnaðinn í þriðja ákæruliðnum viðhafði hún eftir þann tíma, en fyrir gerð sáttarinnar 6. maí síðastliðinn og er henni að því leyti nú gerður hegningarauki. Fjórða þjófnaðinn og þau umferðarlagabrot sem hún er nú sakfelld fyrir, framdi hún hins vegar eftir gerð þeirra sátta. Eftir framansögðu, þar á meðal að framangreindum sakaferli virtum, sbr. 5. tl. 1. mgr. 70. gr. almennra hegningarlaga, og samkvæmt 77. og 78. gr. þeirra laga, þykir refsing ákærðu hæfilega ákveðin fangelsi í fjóra mánuði, en í ljósi sakaferils hennar er ekki unnt að binda refsinguna skilorði.

Með vísan framangreinds sakaferils ákærðu með því að aka undir áhrifum ávana- og fíkniefna og 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er hún jafnframt svipt ökurétti ævilangt.

Á grundvelli 1. mgr. 218. gr. laga nr. 88/2008, er ákærða dæmd til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur 144.398 krónum vegna rannsóknaraðgerða, og þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, sem þykir hæfilega ákveðin 126.480 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða, H-kvk-nf R-kvk-nf H-kvk-nf, sæti fangelsi í fjóra mánuði.

Ákærða er svipt ökurétti ævilangt.

Ákærði greiði 270.878 krónur í sakarkostnað, þar með talda þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 126.480 krónur.

H-kk-nf Þ-kk-nf